b'\n_START_ARTICLE_\nJob\n_START_SECTION_\nJob al judaisme\n_START_PARAGRAPH_\nLa majoria dels escrits rab\xc3\xadnics de la Torah considera Job com una figura hist\xc3\xb2rica. Alguns erudits del judaisme ortodox mantenen que era un dels tres consellers del fara\xc3\xb3 d\'Egipte en l\'\xc3\xa8poca pr\xc3\xa8via a l\'\xc3\x88xode i el naixement de Mois\xc3\xa8s. Segons el Sotah del Talmud, el fara\xc3\xb3 va demanar-los opini\xc3\xb3 sobre el creixement de la poblaci\xc3\xb3 jueva a Egipte: mentre que Balaam l\'aconsell\xc3\xa0 matar els nois nascuts per aturar-ne l\'increment, Jetro s\'hi opos\xc3\xa0 i Job va romandre en silenci, tot i que no estava d\'acord amb la postura de Balaam; per aix\xc3\xb2, D\xc3\xa9u el castig\xc3\xa0 despr\xc3\xa9s. No obstant aix\xc3\xb2, els llibres b\xc3\xadblics no esmenten aquest fet, que sembla m\xc3\xa9s aviat una tradici\xc3\xb3 llegend\xc3\xa0ria, i en parlen com d\'un home just._NEWLINE_Un corrent minoritari de rabins considera que no va existir i que es tracta d\'una figura liter\xc3\xa0ria i al\xc2\xb7leg\xc3\xb2rica per transmetre el missatge div\xc3\xad._NEWLINE_Per completar la narraci\xc3\xb3 b\xc3\xadblica, cap al segle\xc2\xa0ii dC aparegu\xc3\xa9 el Testament de Job, ap\xc3\xb2crif jueu on apareixen els noms dels fills de Job i els discursos que f\xc3\xa9u i en detalla la mort.\n_START_SECTION_\nJob al cristianisme\n_START_PARAGRAPH_\nEl cristianisme considera el Llibre de Job com a can\xc3\xb2nic. Es considera un profeta del cristianisme per la seva frase "S\xc3\xa9 que el meu redemptor viu" (Job 19, 25), i una prefiguraci\xc3\xb3 del Crist sofrent. Alguns Pares de l\'Esgl\xc3\xa9sia l\'anomenen "profeta" i "m\xc3\xa0rtir" pels patiments que pass\xc3\xa0. Climent de Roma i altres el proposen com a exemple per als fidels per la seva paci\xc3\xa8ncia.\n_START_SECTION_\nVeneraci\xc3\xb3\n_START_PARAGRAPH_\nJa se cita al Martirologium Hieronymianum i continua sortint als posteriors, testimoniant l\'antiguitat de la seva veneraci\xc3\xb3. La pelegrina Eg\xc3\xa8ria parla d\'una esgl\xc3\xa9sia a ell dedicada a Carneas, ala frontera entre Ar\xc3\xa0bia i la Idumea, que es tenia com a terra nadiua del patriarca i com a lloc del seu enterrament._NEWLINE_A occident se li dedicaren esgl\xc3\xa9sies com la de San Giobbe de Ven\xc3\xa8cia o Bolonya i altres a Flandes, com tamb\xc3\xa9 hospitals i llatzarets._NEWLINE_\xc3\x89s celebrat com a patriarca per diverses confessions cristianes: l\'Esgl\xc3\xa9sia Cat\xc3\xb2lica el celebra el 10 de maig, amb una breu menci\xc3\xb3 al Martirologium Romanum; les esgl\xc3\xa9sies orientals li dediquen un ofici complet. L\'Esgl\xc3\xa9sia Luterana l\'inclou al seu calendari de sants el 9 de maig, els ortodoxos i melquites, el 6 de maig; l\'Esgl\xc3\xa9sia Ortodoxa Et\xc3\xadop el 27 d\'abril; els coptes el 29 d\'agost i l\'Esgl\xc3\xa9sia Apost\xc3\xb2lica Arm\xc3\xa8nia el 30 d\'agost; a Jerusalem se celebra el 22 de maig.\n_START_SECTION_\nJob a l\'Islam\n_START_PARAGRAPH_\nA l\'Alcor\xc3\xa0, Job (Ajub) \xc3\xa9s un profeta de l\'Islam. Vivia, creient en D\xc3\xa9u, al nord-est d\'Ar\xc3\xa0bia i va patir les mateixes calamitats que diu la B\xc3\xadblia, per\xc3\xb2 sense perdre la fe. Al contrari que a l\'obra hebrea, l\'Alcor\xc3\xa0 emfatitza la fidelitat a D\xc3\xa9u, deixant de banda les discussions amb els tres amics al voltant de la seva desgr\xc3\xa0cia._NEWLINE_Els erudits musulmans situen Job com a profeta immediatament posterior a Josep, dient que predic\xc3\xa0 a la seva comunitat. \xc3\x89s qui est\xc3\xa0, al Cel, al davant d\'aquells "que van resistir amb paci\xc3\xa8ncia".\n_START_SECTION_\nTradici\xc3\xb3 isl\xc3\xa0mica\n_START_PARAGRAPH_\nA banda de l\'Alcor\xc3\xa0, la tradici\xc3\xb3 isl\xc3\xa0mica transmet que Job era descendent del patriarca No\xc3\xa8. El diable, disfressat de vell, va anar a veure Job, ja empobrit, i intent\xc3\xa0 conv\xc3\xa8ncer-lo que D\xc3\xa9u l\'havia abandonat i no mereixia les seves oracions. En no fer-lo defallir, el diable s\'adre\xc3\xa7\xc3\xa0 a la seva esposa, tamb\xc3\xa9 molt pietosa. Malgrat que ella tampoc no perd\xc3\xa9 la fe, s\xc3\xad que digu\xc3\xa9 a Job perqu\xc3\xa8 pregu\xc3\xa9s a D\xc3\xa9u perqu\xc3\xa8 els torn\xc3\xa9s el seu benestar anterior; Job, disgustat, li digu\xc3\xa9 que aquell patiment seria temporal, i que mereixia que fos colpejada per queixar-se\'n. Quan Job recuper\xc3\xa0 la fortuna, reb\xc3\xa9 una revelaci\xc3\xb3 divina que li deia que no castigu\xc3\xa9s la seva dona i que l\'estim\xc3\xa9s.\n_START_SECTION_\nVeneraci\xc3\xb3\n_START_PARAGRAPH_\nLa tradici\xc3\xb3 isl\xc3\xa0mica indica dos llocs com a escenari de la hist\xc3\xb2ria, i tres per a la tomba del profeta. La tradici\xc3\xb3 palestina indica la casa de Joba a Al-Jura, a la rodalia d\'Al-Majdal (Askalan), avui Ashkelon (Israel). D\xc3\xa9u el recompens\xc3\xa0 fent brollar-hi una font de la joventut, encara existent. Anualment, hi t\xc3\xa9 lloc una festa de quatre dies on van pelegrins i es banyen a la font, amb propietats guaridores._NEWLINE_Urfa (antiga Edessa, Turquia) \xc3\xa9s l\'altra suposada ubicaci\xc3\xb3. Igualment, s\'hi troba una de les tombes atribu\xc3\xafdes al profeta. Les altres tombes se situen a Jabal Qara, als afores de Salalah (Oman) i a El-Chouf (L\xc3\xadban), segons la tradici\xc3\xb3 dels drusos.'